དཔའ་བོ་གཙུག་ལག་ཕྲེང་བས།རྒྱལ་སྲས་གསུམ་ཡོད་པར་བསམས་ནས།གཅན་པོ་ཤ་ཁྲིས་ཀོང་གི་རྗེ་བོ་མཛད།འབྲིང་པོ་བྱ་ཁྲིས་སྤོ་བོའི་མངའ་དབང་མཛད།ཆུང་བ་ཉ་ཁྲིས་ཉང་པོའི་རྗེ་མཛད་ཅེས་གསུངས་པར་སྣང་ཡང༌།ཇོ་ནང་པ་ཏཱ་ར་ནཱ་ཐས་བརྩམས་པའི་མྱང་ཡུལ་སྟོད་སྨད་བར་གསུམ་གྱི་ངོ་མཚར་གཏམ་གྱི་ལེགས་བཤད་མཁས་པའི་འཇུག་ངོགས་སམ།མྱང་ཆོས་འབྱུང་ལས་དེའི་སྐོར་གསལ་ཆ་གང་ཡང་མ་བྱུང་ཚུལ་བཤད་འདུག་ན།ཕལ་ཆེར་ཉང་པོའི་ཕྱོགས་སུ་རྒྱལ་སྲས་གསུམ་པོ་གང་རུང་ཞིག་བྱོན་ཏེ་རྒྱལ་སྲིད་བསྐྱངས་པའི་ལོ་རྒྱུས་མེད་པ་མིན་ནམ་སྙམ་ཞིང༌།གལ་ཏེ་རྒྱལ་སྲས་གསུམ་པོ་གང་ཡང་རུང་བ་ཞིག་ཉང་པོའི་ཕྱོགས་སུ་བྱོན་ནས་རྒྱལ་པོ་ཟིན་པའི་གནས་ལུགས་ཤིག་ཡོད་ན་མྱང་ཆོས་འབྱུང་ནང་ངེས་པར་དུ་འཁོད་དགོས་ངེས་ལྟ་བུ་གཞན་གྱིས་བསམས་འདུག༈རྒྱལ་པོ་གྲི་གུམ་བཙན་པོའི་སྐུ་དུས་སུ་གོ་ཁྲབ་དང་རལ་གྲི་ཐོག་མར་དར།གསས་མཁར་ས་ལེ་བྱེལ་ཚང་བཞེངས།གླུ་སྲིང་མེར་ལྕམ་མམ་དབལ་བཟའ་ཁྲི་བཙུན་ཁབ་ཏུ་བཞེས་ཞེས་དུང་དཀར་ཚིག་མཛོད་དུ་གསལ་ལོ།།